S-762/2006

Mál þetta, sem þingfest var þann 15. desember sl. og dómtekið 25. janúar sl., var höfðað með ákæru lögreglustjórans á Selfossi, dagsettri 21. nóvember 2006 á hendur G-kk-þgf H-kk-þgf S-kk-þgf, kt. 000000-0000, Barðavogi 14, Reykjavík,

,,fyrir fíkniefna- og umferðarlagabrot

I.

með því að hafa, síðdegis föstudaginn 18. ágúst 2006 ekið bifreiðinni BN-251, óvátryggðri og óhæfur til að stjórna bifreiðinni örugglega, þar sem ákærði var undir áhrifum amfetamíns, austur Suðurlandsveg, þar sem ákærði ók utan í víravegrið í Svínahrauni og fyrir að hverfa þaðan af vettvangi án þess að gegna skyldum sínum vegna óhappsins og aka áfram austur Suðurlandsveg um Þrengsli áleiðis að Litla Hrauni, þar sem lögregla kom að ákærða undir stýri bifreiðarinnar.

Telst brot ákærða varða við 1. mgr. 10. gr, 1., sbr. 2. mgr. 45. gr. a. og 1. mgr. 93. gr. umferðarlaga nr. 50, 1987 sbr. 5. gr. laga nr. 66, 2006, sbr. 1. mgr. 100. gr. nefndra umferðarlaga.

II.

með því að hafa, á sama stað og stund og frá greinir í ákærulið I., haft í vörslu sinni 0,91 grömm af amfetamíni, sem lögregla fann við leit í bifreið ákærða umrætt sinn.

Telst brot ákærða varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar, til að sæta sviptingu ökuréttar, samkvæmt 101. og 102. gr. umferðarlaga nr. 50, 1987, sbr. lög nr. 44, 1993, lög nr. 57, 1997, lög nr. 23, 1998, lög nr. 132, 2003, lög nr. 84, 2004 og lög nr. 66, 2006 og til að sæta upptöku á haldlögðum fíkniefnum sbr. ákærulið II. (efnaskrá nr. 10172), samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001.“

Ákærði mætti ekki við þingfestingu málsins en verjandi hans óskaði eftir fresti þar sem ákærði hygðist mótmælti kröfunni. Ákærði mætti ekki fyrir dóm við þingfestingu málsins þann 15. desember, og ekki við fyrirtöku þann 23. janúar né 25. janúar sl., þrátt fyrir að verjandi hans hefði brýnt fyrir ákærða að mæta. Þrátt fyrir löglega birtingu ákæru ásamt fyrirkalli þar sem þess var getið að málið kynni að verða dæmt að ákærða fjarstöddum og ítrekanir skipaðs verjanda hans, mætti ákærði ekki fyrir dóm. Málið var því tekið til dóms samkvæmt 1. mgr. 126. gr. laga nr. 19/1991 um meðferð opinberra mála.

Um málavexti vísast til ákæruskjals. Sannað er að ákærði framdi brot það sem greinir í ákæru og það er réttilega fært til refsiákvæða. Í blóði ákærða mældist amfetamín 115 ng/ml. Ákærði hefur með háttsemi sinni unnið sér til refsingar.

Ákærði hefur ekki áður sætt refsingum.

Refsing ákærða er ákveðin með hliðsjón af magni fíkniefna sem var í blóði hans við umræddan akstur, þeim fíkniefnum sem ákærði var með í fórum sínum og með hliðsjón af broti hans. Þykir refsing hans hæfilega ákveðin 120.000 krónur í sekt til ríkissjóðs, sem ákærða ber að greiða innan fjögurra vikna frá uppkvaðningu dóms þessa en sæta ella fangelsi í tíu daga. Ákærði skal sviptur ökurétti í fjóra mánuði frá birtingu dóms að telja.

Gerð skulu upptæk 0,91 gramm af amfetamíni.

Ákærði greiði allan sakarkostnað sem hlaust af máli þessu með vísan til 165. sbr. 164. gr. laga nr. 19/1991 sem er 120.101 króna vegna blóðrannsóknar og þóknun verjanda hans G-kk-ef Æ-kk-ef S-kk-ef hæstaréttarlögmanns, sem telst hæfilega ákveðin 49.800 krónur og hefur þá verið tekið tillit til virðisaukaskatts.

Á-kvk-nf G-kvk-nf héraðsdómari, kveður upp dóm þennan.

D ó m s o r ð :

Ákærði, G-kk-nf H-kk-nf S-kk-nf, skal greiða 120.000 krónur í sekt til ríkissjóðs innan fjögurra vikna frá uppkvaðningu dóms þessa en sæti ella fangelsi í tíu daga.

Ákærði skal sviptur ökurétti í fjóra mánuði frá birtingu dóms að telja.

Ákærði sæti upptöku á 0,91 grammi af amfetamíni.

Ákærði greiði allan sakarkostnað 169.901 krónu, þar með talin þóknun skipaðs verjanda síns, G-kk-ef Æ-kk-ef S-kk-ef hæstaréttarlögmanns, 49.800 krónur.

Á-kvk-nf G-kvk-nf.